Document ID: 32004R1288

KOMISIJAS REGULA (EK) Nr. 1288/2004
(2004. gada 14. jūlijs)
par pastāvīgu atļauju izmantot dzīvnieku barībā dažas piedevas un pagaidu atļauju izmantot jau atļautu jaunu dzīvnieku barības piedevu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par dzīvnieku barības piedevām (1), kurā jaunākie grozījumi izdarīti ar Regulu (EK) Nr. 1756/2002 (2), un jo īpaši tās 3. pantu un 9.d. panta 1. punktu, un 9.e. panta 1. punktu,
tā kā:
(1)
Direktīva 70/524/EEK atļauj Kopienā izmantot piedevas. Šīs direktīvas C pielikuma II daļā minētās piedevas atļauts izmantot neierobežotu laiku, ja tiek ievēroti daži nosacījumi.
(2)
Ar astaksantīnu bagātu Phaffia Rhodozyma (ATCC 74219) izmantot par krāsvielu lašiem un forelēm uz laiku ir atļauts ar Komisijas Regulu (EK) Nr. 2316/98 (3).
(3)
Tika iesniegti jauni dati, lai papildinātu atļaujas pieteikumu šai krāsvielai uz neierobežotu laiku. Novērtējums liecina, ka Direktīvā 70/524/EEK paredzētie nosacījumi šādai atļaujai ir ievēroti.
(4)
Eiropas Pārtikas nekaitīguma iestādes (EFSA) Zinātnes ekspertu grupa piedevu un produktu vai dzīvnieku barībā izmantoto vielu jautājumos 2003. gada 22. janvārī sniegusi labvēlīgu atzinumu par šīs piedevas iedarbīgumu, izmantojot to dzīvnieku kategorijā “laši un foreles”. EFSA savā 2004. gada 1. aprīļa otrajā atzinumā secinājusi, ka raugs šajā produktā ir nedzīvs organisms un nevar ietekmēt vidi saskaņā ar šīs regulas I pielikumā izklāstītajiem izmantošanas nosacījumiem.
(5)
Saccharomyces cerevisiae (NCYC Sc 47) mikroorganismu preparātu pirmo reizi atļāva uz laiku izmantot ar Komisijas Regulu (EK) Nr. 1436/98 (4) sivēnmātēm.
(6)
Saccharomyces cerevisiae (CBS 493,94) mikroorganismu preparātu pirmo reizi atļāva uz laiku izmantot ar Komisijas Regulu (EK) Nr. 1436/98 teļiem un ar Komisijas Regulu (EK) Nr. 866/1999 (5) gaļas liellopiem.
(7)
Enterococcus faecium (NCIMB 10415) mikroorganismu preparātu pirmo reizi atļāva uz laiku izmantot ar Komisijas Regulu (EK) Nr. 866/1999 teļiem.
(8)
Enterococcus faecium (DSM 7134) un Lactobacillus rhamnosus (DSM 7133) mikroorganismu preparātu pirmo reizi atļāva uz laiku izmantot ar Komisijas Regulu (EK) Nr. 2690/1999 (6) teļiem.
(9)
Tika iesniegti jauni dati, lai papildinātu atļaujas pieteikumu minētajiem mikroorganismiem uz neierobežotu laiku. Novērtējums liecina, ka Direktīvā 70/524/EEK paredzētie nosacījumi šādai atļaujai ir ievēroti.
(10)
Tādēļ jāatļauj šādu piedevu izmantošana uz neierobežotu laiku.
(11)
Turklāt Direktīva 70/524/EEK papildus atļauj jaunu un jau apstiprinātu piedevu provizorisku izmantošanu uz četriem gadiem, ja tiek pildīti zināmi nosacījumi.
(12)
Enterococcus faecium (DSM 10663/NCIMB 10415) mikroorganismu preparāta izmantošana uz laiku pirmo reizi tika atļauta ar Komisijas Regulu (EK) Nr. 1411/1999 (7) sivēniem, ar Komisijas Regulu (EK) Nr. 1636/1999 (8) teļiem un gaļas cāļiem un ar Komisijas Regulu (EK) Nr. 1801/2003 gaļas tītariem (9).
(13)
Tika iesniegti jauni dati, lai papildinātu atļaujas pieteikumu, lai pagarinātu atļauju minētās piedevas izmantošanai suņu barībā. Novērtējums liecina, ka Direktīvā 70/524/EEK paredzētie nosacījumi šādai atļaujai ir ievēroti.
(14)
EFSA2004. gada 15. aprīlī ir sniegusi labvēlīgu atzinumu par šīs piedevas nekaitīgumu, izmantojot to dzīvnieku kategorijā “suņi”, ja ir ievēroti šīs regulas II pielikumā izklāstītie nosacījumi.
(15)
Tādēļ jāatļauj Enterococcus faecium izmantošana ne ilgāk kā uz četriem gadiem, kā tas precizēts II pielikumā.
(16)
Pieteikumu novērtējums liecina, ka vajadzīgas noteiktas procedūras, lai aizsargātu darba ņēmējus no to piedevu iedarbības, kuras norādītas šīs regulas I un II pielikumā. Šāda aizsardzība jānodrošina, piemērojot Padomes 1989. gada 12. jūnija Direktīvu 89/391/EEK par pasākumiem, kas jāievieš, lai uzlabotu darba ņēmēju drošību un veselības aizsardzību darbā (10).
(17)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Preparātus, kas pieder pie I pielikumā uzskaitītās grupas “Krāsvielas, ieskaitot pigmentus” un “Mikroorganismi”, ir atļauts izmantot par piedevām dzīvnieku uzturā, ievērojot šajā pielikumā paredzētos nosacījumus.
2. pants
“Mikroorganismu” grupas preparātus, kas minēti II pielikumā, ir uz laiku atļauts izmantot par piedevām dzīvnieku uzturā saskaņā ar minētajā pielikumā izklāstītajiem nosacījumiem.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 14. jūlijā

Labels: 16
17
0
3
6